RÅDETS BESLUTNING af 11. november 1996 om udvidelse af den retlige beskyttelse af halvlederprodukters topografi til at omfatte personer fra Isle of Man (96/644/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 87/54/EØF af 16. december 1986 om retlig beskyttelse af halvlederprodukters topografi (1), særlig artikel 3, stk. 7,

under henvisning til forslag fra Kommissionen, og

ud fra følgende betragtninger:

Retten til retlig beskyttelse af halvlederprodukters topografi i Fællesskabet gælder for personer, der er berettiget til beskyttelse i henhold til artikel 3, stk. 1-5, i direktiv 87/54/EØF;

denne ret kan ved rådsbeslutning udvides til at omfatte personer, der ikke har ret til beskyttelse i henhold til nævnte bestemmelser;

udvidelse af beskyttelsen bør så vidt muligt besluttes for hele Fællesskabet;

siden den 7. november 1987 har Fællesskabet ved en række rådsbeslutninger med midlertidig virkning udvidet denne beskyttelse til at omfatte personer fra Isle of Man, hvoraf den seneste er beslutning 94/828/EF (2);

nævnte beslutning gjaldt indtil den 31. december 1995;

Isle of Man har en passende lovgivning (3) inden for beskyttelse af halvlederprodukters topografi; denne lovgivning trådte i kraft den 1. januar 1994; den gennemfører direktiv 87/54/EØF og de nævnte rådsbeslutninger på området; Isle of Man udstrækker denne lovgivnings anvendelsesområde til at omfatte statsborgere fra Fællesskabets medlemsstater;

aftalen om handelsrelaterede intellektuelle ejendomsrettigheder af 15. april 1994 pålægger Verdenshandelsorganisationens medlemslande at yde en beskyttelse af integrerede kredsløbs topografi, der er i overensstemmelse med aftalens bestemmelser herom samt med bestemmelserne i traktaten om intellektuel ejendomsret i forbindelse med integrerede kredsløb, som den henviser til;

nævnte aftale samt overenskomsten om oprettelse af Verdenshandelsorganisationen, hvortil den er knyttet som bilag, trådte i kraft den 1. januar 1995;

det kan forventes, at Det Forenede Kongeriges regering for Isle of Man anvender overenskomsten om oprettelse af Verdenshandelsorganisationen og bringer aftalen om handelsrelaterede intellektuelle ejendomsrettigheder i anvendelse;

de bestemmelser, der sikrer en beskyttelse af topografier på Isle of Man for personer fra Fællesskabet, er på nuværende tidspunkt fortsat i kraft;

den ved direktiv 87/54/EØF ydede ret til beskyttelse bør med virkning fra den 1. januar 1996 fortsat udstrækkes til at gælde på Isle of Man, indtil Isle of Man bliver bundet af aftalen om handelsrelaterede intellektuelle ejendomsrettigheder, som følge af at overenskomsten om oprettelse af Verdenshandelsorganisationen bliver udstrakt til at omfatte Isle of Man -

VEDTAGET FØLGENDE BESLUTNING:

Artikel 1

Medlemsstaterne udvider den ved direktiv 87/54/EØF fastlagte retlige beskyttelse således:

a) fysiske personer, som er statsborgere, eller som har sædvanlig bopæl på Isle of Man, behandles på samme måde som statsborgere i en medlemsstat

b) selskaber og andre juridiske personer fra Isle of man, som har en regulær industri - eller erhvervsvirksomhed på Isle of Man, behandles, som om de havde en regulær industri- eller erhvervsvirksomhed på en medlemsstats område.

Artikel 2

Denne beslutning anvendes fra den 1. januar 1996.

Medlemsstaterne udvider retten til beskyttelse i henhold til denne beslutning til at omfatte de i artikel 1 omhandlede personer, indtil Isle of Man bliver bundet af aftalen om handelsrelaterede intellektuelle ejendomsrettigheder, som følge af at overenskomsten om oprettelse af Verdenshandelsorganisationen bliver udstrakt til at omfatte Isle of Man.

Enhver eneret, der er erhvervet i henhold til beslutning 87/532/EØF, beslutning 90/511/EØF, beslutning 94/828/EF eller nærværende beslutning, skal vedblive med at være i kraft i den i direktiv 87/54/EØF fastsatte periode.

Artikel 3

Denne beslutning er rettet til medlemsstaterne.

Udfærdiget i Bruxelles, den 11. november 1996.

På Rådets vegne

R. QUINN

Formand

(1) EFT nr. L 24 af 27. 1. 1987, s. 36.

(2) Rådets beslutning 87/532/EØF af 26. oktober 1987 om udvidelse af den retlige beskyttelse af halvlederprodukters topografi til også at omfatte personer fra visse lande og territorier (EFT nr. L 313 af 4. 11. 1987, s. 22); Rådets beslutning 90/511/EØF af 9. oktober 1990 om udvidelse af den retlige beskyttelse af halvlederprodukters topografi til at omfatte personer fra visse lande og territorier (EFT nr. L 285 af 17. 10. 1990, s. 31); Rådets beslutning 93/16/EØF af 21. december 1992, om udvidelse af den retlige beskyttelse af halvlederprodukters topografi til at omfatte personer fra Amerikas Forenede Stater og fra visse territorier (EFT nr. L 11 af 19. 1. 1993, s. 20), ændret ved beslutning 93/520/EØF (EFT nr. L 246 af 2. 10. 1993, s. 31); Rådets beslutning 94/828/EF af 19. december 1994 om udvidelse af den retlige beskyttelse af halvlederprodukters topografi til at omfatte personer fra visse territorier (EFT nr. L 351 af 31. 12. 1994, s. 12).

(3) Forskrift af 14. december 1993 om mønsterretten (halvlederes topografi) og anordning om mønsterretten (halvlederes topografi) af 18. januar 1994.